ועדת הכספים, כנסת 20, פרוטוקול מספר 1220, 2019-01-02 10:00

משה גפני: בוקר טוב.

משה גפני: אני פותח את ישיבת ועדת הכספים.

משה גפני: על סדר-היום: החלטת שכר שרים וסגני שרים (הוראת שעה) (תיקון), התשע"ט-2019; החלטת משכורת נשיא המדינה (הוראת שעה) (תיקון), התשע"ט-2019; החלטת משכורת נושאי משרה שיפוטית (הוראת שעה) (תיקון), התשע"ט, (גילום מס על רכב ממוגן) אני שמח על זה שאנחנו בסופו של דבר גם אישרנו את חוק הגמח"ים, שהיה מחויב מציאות, אחרי שנתיים וחצי של עבודה שניהלנו כאן יחד עם הממשלה.

משה גפני: אני מקווה שיוכח בהמשך שזה בסדר.

משה גפני: אם יתברר חס וחלילה שיש דברים שהם לא בסדר, נתקן אותם, הרי כולנו בשר ודם.

משה גפני: זה תהליך מאוד חשוב.

משה גפני: אני שמח מאוד על זה שגם העברנו את הנושא של הטבות המס כהוראת שעה.

משה גפני: אני מקווה שהממשלה הבאה לא תרפה מהעניין הזה.

משה גפני: גרתי באופקים, אני יודע שהטבות המס ביישובי פריפריה או במקומות מהסוג הזה, יש להם חשיבות עצומה.

משה גפני: הם רוצים להביא אנשים ברמה כלכלית וגם אנשים לתפקידים שצריך ביישוב.

משה גפני: הטבות המס מביאות את התוצאות האלה.

משה גפני: עשינו את הטבות המס לפני שלוש שנים ובמשך שלוש שנים, בניגוד למה שהיה בעבר, לא הוגש בג"צ אחד ואני שמח על-כך.

משה גפני: מכיוון שכך, אתמול גם אישרנו את ה-CRS.

משה גפני: הגשתי רביזיה בסוף הישיבה כדי שנסגור את כל הדברים יחד, כל הדברים שעליהם דיברנו.

משה גפני: רציתי שהכול ייסגר ולא שפתאום אנשים יתעצלו.

משה גפני: לכן הגשתי גם את הרביזיה על ה-CRS לאחר שאישרנו אותה.

משה גפני: אני מודיע בזאת שאני מבטל את הרביזיה.

משה גפני: ממילא, ה-CRS נכנס לתוקף.

משה גפני: זה לא שאני שבע רצון מכל התהליך הזה, אבל אני לא רוצה שמדינת ישראל תהיה מאחור ולא יחד עם כל המדינות שאישרו את זה.

משה גפני: נעשים בנושאים האלה הרבה קשיים לאזרחי המדינה, כאלה שיש להם אזרחות ישנה כזאת ויש להם קשיים.

משה גפני: אין ברירה, אנחנו עושים את זה.

משה גפני: לכן ה-CRS נכנס ברגע זה לתוקף.

משה גפני: אני את הרביזיה ביטלתי.

משה גפני: גיא, אם אפשר להודיע לפרידה ישראלי ולכל אלה שעוסקים בזה.

גיא גולדמן: המסר יועבר.

משה גפני: אנחנו עוסקים עכשיו בסעיף הראשון של החלטת שכר שרים וסגני שרים (הוראת שעה), החלטת משכורת נשיא המדינה, החלטת משכורת נושאי משרה שיפוטית (הוראת שעה), גילום מס על רכב ממוגן.

משה גפני: שגית, איפה אנחנו עומדים עם זה?

שגית אפיק: למעשה מדובר בגילום מס על הדלתא, על החלק הממוגן של הרכב שבעצם מחייב, מצד אחד, רכב גדול יותר וגם רכב יקר יותר.

שגית אפיק: יש נוסחה של דלתא שדובר עליה בזמנו.

שגית אפיק: אנחנו עשינו את הגילום הזה באוקטובר 2017.

שגית אפיק: קבענו את זה כהוראת שעה עד סוף 2018.

שגית אפיק: למה קבענו את זה כהוראת שעה?

שגית אפיק: לא בגלל שחשבנו שזה לא נכון לגלם, אבל באותה עת, ועדיין למעשה, ועדת הכספים קיימה דיונים ביחס לכל הנושא של שווי שימוש ברכב ולמחזיקי רכב מטעם העבודה שלהם, שמשלמים למעשה שווי שימוש בעד טובת ההנאה שלהם.

שגית אפיק: חשבנו שיהיה זה נכון שהוועדה תראה את התמונה הכוללת ולא תקבל החלטה רק ביחס לאותם שרים ולא תראה תמוטנה כוללת גם ביחס לכל יתר העובדים.

שגית אפיק: כמובן שתיקונים ביחס ליתר העובדים הם בתקנות אחרות, תקנות שווי שימוש או בדרך של חקיקה ראשית, אבל חשבנו שאם תהיה לנו שנה נוכל לבחון את הדברים.

שגית אפיק: למרות שהוועדה קיימה מספר דיונים בנושא שווי שימוש ברכב, לא הגענו לתכנית סדורה שבשלה לכדי חקיקה או לתיקונים כאלה ואחרים.

שגית אפיק: לכן נוצר הצורך להאריך בשנה נוספת את גילום המס.

שגית אפיק: למעשה גילום המס בהחלטת שכר שרים חל על ראש הממשלה, על שר החוץ ועל שר הביטחון.

שגית אפיק: זה בשל הכנסה שנובעת משדרוג הרכב שהמדינה מעמידה להם לצרכי מיגון.

שגית אפיק: זה אומר שהשדרוג הזה הוא בעצם על חשבון אוצר המדינה.

שגית אפיק: כשמתבוננים בדלתא הקבועה בהחלטה שתכף נקריא, כבר בדיוננו בהחלטה הקודמת התעוררה השאלה האם נדרש להחיל את הגילום הזה גם על נשיא המדינה, כיוון שב-2017, כשתיקנו את החלטת השכר, הוא היה פטור ממס.

מוסי רז: ממילא הוא פטור ממס.

שגית אפיק: בדיוק.

שגית אפיק: הייעוץ המשפטי של בית הנשוא סבר שהפטור הזה מכסה גם את הנושא של הרכב.

שגית אפיק: רשות המיסים סברה שנכון יותר להתבונן – אולי גיא יגיד על זה מילה.

גיא גולדמן: השאלה: האם השווי הזה נחשב משכורת שהיא חייבת במס, או תשלומים בקשר לביצוע תפקיד שהם פטורים ממס?

גיא גולדמן: אני חושב שנכון לפתור את העניין הזה ברמה המשרדית, ברמת השומה.

גיא גולדמן: ככל שזה יהיה חייב במס, יהיה גילום וככל שזה פטור ממס לא יהיה גילום.

משה גפני: כן, אבל החלטה של פטור ממס היא החלטה שהיא לא משרדית.

משה גפני: זאת החלטה שאנחנו מקבלים אותה גם פה.

משה גפני: אתם צריכים לקבל החלטה.

משה גפני: אני רואה שאתם נזהרים מלקבל החלטות.

שגית אפיק: הם לא מפחדים.

שגית אפיק: הם יקבלו את ההחלטה הזאת.

גיא גולדמן: נקבל אותה בקרוב.

שגית אפיק: אני אמשיך ואז תבין למה הם אולי עוד לא קיבלו החלטה.

שגית אפיק: בינתיים תיקנו את פקודת מס הכנסה כך שגם ראש הממשלה פטור ממס על משכורתו.

שגית אפיק: לכן נשאלת השאלה האם צריך לכאורה גם לגביו לתקן את זה?

משה גפני: את ראש הממשלה עשינו כמו הנשיא.

שגית אפיק: עשינו בחוק.

שגית אפיק: התיקון הוא זהה לנשיא.

שגית אפיק: המסקנה היא, כיוון שבאמת רשות המיסים תקבל החלטה בהמשך הדרך, החלטה שתחול על שניהם, בינתיים נכון יהיה שאנחנו נעשה את המשך הוראת השעה, גם ביחס לנשיא וגם ביחס לראש הממשלה.

שגית אפיק: אציין, שאתמול ועדת הכנסת קיבלה החלטה זהה ביחס ליושב ראש הכנסת, ביחס להחלטת המיגון.

משה גפני: מוסי, ההחלטה הזאת חלה גם על יושב ראש הכנסת.

שגית אפיק: ויושב ראש האופוזיציה.

משה גפני: בדרך כלל, אנחנו היינו מקבלים את ההחלטה קודם לוועדת הכנסת, אבל כיוון שנדרשנו לפנות לוועדה הציבורית לתשלומים והסמכות של הוועדה הציבורית פוקעת בקרוב, אנחנו נאלצנו לזרז את התהליך בוועדת הכנסת ולסיים אותו.

משה גפני: מבית הנשיא ביקשו למסור שהעמדה שלהם היתה ונשארה, גם של החשבות וגם של הייעוץ, שזה פטור אבל כמו שאמרתי קודם, הדבר הזה ייבחן על-ידי רשות המיסים ותתקבל הכרעה.

משה גפני: בינתיים אנחנו נעשה את ההארכה הזאת.

משה גפני: תקריאו את ההחלטה.

קריאה: "החלטת משכורת נשיא המדינה (הוראת שעה) (תיקון), התשע"ט-2019 בתוקף הסמכות לפי סעיף 16 לחוק-יסוד: נשיא המדינה, המחליטה ועדת הכספים של הכנסת לאמור: תיקון סעיף 1 1.

קריאה: בהחלטת משכורת נשיא המדינה (הוראת שעה), התשע"ח-2017, בסעיף 1, במקום "כ"ג בטבת התשע"ט (31 בדצמבר 2018)" יבוא "ג' בטבת התש"ף (31 בדצמבר 2019".

קריאה: תחילה 2.

קריאה: תחילתה של החלטה זו ביום כ"ד בטבת התשע"ט (1 בינואר 2019.

קריאה: " החלטת שכר שרים וסגני שרים (הוראת שעה) (תיקון), התשע"ט-2019 בתוקף הסמכות לפי סעיף 36 לחוק-יסוד: הממשלה, המחליטה ועדת הכספים של הכנסת לאמור: תיקון סעיף 1 1.

קריאה: בהחלטת משכורת נשיא המדינה (הוראת שעה), התשע"ח-2017, בסעיף 1, במקום "כ"ג בטבת התשע"ט (31 בדצמבר 2018)" יבוא "ג' בטבת התש"ף (31 בדצמבר 2019".

קריאה: תחילה 2.

קריאה: תחילתה של החלטה זו ביום כ"ד בטבת התשע"ט (1 בינואר 2019.

קריאה: זה לגבי נשיאת בית משפט העליון: "החלטת משכורת נושאי משרה שיפוטית (הוראת שעה) (תיקון), התשע"ט-2019 בתוקף הסמכות לפי סעיף 10 לחוק-יסוד: השפיטה, המחליטה ועדת הכספים של הכנסת לאמור: תיקון סעיף 1 1.

קריאה: בהחלטת משכורת נשיא המדינה (הוראת שעה), התשע"ח-2017, בסעיף 1, במקום "כ"ג בטבת התשע"ט (31 בדצמבר 2018)" יבוא "ג' בטבת התש"ף (31 בדצמבר 2019".

קריאה: " תחילה 2.

קריאה: תחילתה של החלטה זו ביום כ"ד בטבת התשע"ט (1 בינואר 2019.

קריאה: "

משה גפני: מי בעד אישור ההצעה?

מוסי רז: אם אני מצביע נגד, זה לא עובר?

משה גפני: זה לא עובר.

משה גפני: תגיד לי אם אתה מצביע נגד, אני אלך להביא מישהו מהשינה.

מוסי רז: ואם זה רק לראש הממשלה?

משה גפני: אין.

שגית אפיק: לא, זה ביחד עם השרים באותה החלטה.

משה גפני: אתה רוצה, תימנע בגלל ראש הממשלה.

מוסי רז: רציתי שראש הממשלה יתאמץ, אבל לא חשוב.

משה גפני: מי בעד אישור הארכה של ההחלטות כפי שהסבירה היועצת המשפטית של הוועדה?

משה גפני: בעד – רוב

משה גפני: נמנעים – אין הארכת ההחלטות נתקבלה.

משה גפני: ההצעה אושרה כפי שהוקראה על-ידי היועצת המשפטית.

משה גפני: תודה רבה, הישיבה נעולה.